Hundruð söfnuðust saman í Istanbúl í Tyrklandi í gær og freistuðu þess að ganga gleðigöngu um borgina til að fagna fjölbreytileikanum, mótmæla vaxandi fordómum í garð hinseginfólks í Tyrklandi og berjast fyrir réttindum sínum, þrátt fyrir að borgaryfirvöld hefðu afturkallað leyfi fyrir göngunni á síðustu stundu. Lögregla beitti táragasi og tugir voru handteknir.
Yfirvöld höfðu gefið leyfi fyrir göngunni og búið var að girða gönguleiðina af og gera allt klárt þegar þau boð bárust frá borgarstjórn Istanbúl um að gangan myndi ekki fara fram eftir allt saman.
Vísað var í lög og reglugerðir um mótmælagöngur, sem banna meðal annars viðburði sem ýta undir brot gegn almennu siðgæði", eins og það er orðið. Einnig var vísað til sóttvarnarreglna vegna COVID-19, sem rétt eins og siðgæðisákvæðið komu þó ekki í veg fyrir að leyfi var veitt fyrir göngunni. Stjórnvöld í Tyrklandi hafa bannað gleðigöngur síðan 2015 og ýmist borið fyrir sig öryggisástæðum, siðgæðisástæðum eða, eins og núna og í fyrra, heimsfaraldur.
Tugir þúsunda tóku aftur á móti þátt í vel heppnuðum gleðigöngum í París, Berlín, Róm og fleiri borgum Evrópu í gær. Í Lissabon og Lundúnum voru göngurnar hins vegar blásnar af vegna mikillar útbreiðslu Delta-afbrigðis kórónaveirunnar.